[Быдӟым Артаксеркс кыкетӥ арзэ эксэйын пукыку, Нисан толэзьлэн нырысетӥ нуналаз Вениамин выжыысь Кисейлэн Семей пиезлэн Иаир пиезлэн Мардохей пиез уйвӧт адӟиз. Со иудей пи вал, Сузы карын улӥз, бадӟым санэн адями, эксэй юртын ужаса-тыршыса улӥз. Вавилонлэн Навуходоносор эксэез сое пленэ вайиз, со пленэ шедемъёс пӧлысь вал, Иерусалимысь Иудеялэн Иехония эксэеныз ӵош пленэ басьтэмын вал. Уйвӧтаз со тае адӟиз: шимес куара кылӥське, гудыръя, музъем зурка, музъем вылын куалекъян-бугыръяськон; тани, кык бадӟымесь кыйёс потӥзы, соос дась вал куспазы жугиськыны; шуш куараен соос вузӥзы, соослэсь вузэмзэс кылыса, вань калыкъёс ожмаськыны дасяськизы шонер улӥсь калыкез погыртон понна; но тани – тём-тём пеймыт, ӝомало нунал вуиз, туж бадӟым ӝожлыко, ӝикаса улон, курадӟон, куалекъян музъем вылэ вуизы; вань шонер улӥсь калык мар карыны паймиз, шугадӟонъёсты чиданлэсь кышкаса, соос кулыны дасяськизы но Кузё-Инмарлы тэльмырыса вазиськылӥзы; соослэн викышъяса бӧрдэмысьтызы, пичи ошмесысь кадь, туж трос вуо туж бадӟым шур кылдӥз; югытлык, шунды пиштыны кутскиз, соку зӥбыт-востэм улӥсьёс ӝутскизы но вылтӥяськисьёсты быдтӥзы. – Та уйвӧтэз адӟем бераз Мардохей сайказ но Инмарлэсь мар лэсьтыны малпамзэ, та вӧтаз адӟемзэ со сюлмаз возиз, но пеймыт луытозь солэсь вань чыры-пыры люкетъёссэ но валамез потӥз.
Мардохей эксэй юртын Гавафаен, Фарраен, эксэй юртысь сое возьмась кык евнухъёсын ӵош улӥз, соослэсь вераськемзэс кылӥз, малпанъёссэс чаклаз-эскериз но тодӥз, соос Артаксеркс эксэез быдтыны туртто шуыса. Та сярысь со эксэйлы ивортӥз, нош эксэй та кык евнухъёсты курадӟытыса кылзэс юаз. Малпам ужзэс шарае поттэмзы бере соосты виизы. Та ужъюгдурез эксэй ваньмызлы тодазы возьытон понна гожтӥз, Мардохей но та ужъюгдур сярысь аслыз гожтӥз. Эксэй Мардохеез ас юртаз ужаса-тыршыса улыны косӥз, ужез понна солы кузьымъёс сётӥз. Соку эксэй котырын нимо-дано Аман, Амадафлэн пиез, Вугей пи, бергаз, со эксэй юртысь кык евнухъёс понна Мардохейлы но, солэн калыкезлы но урод уж лэсьтыны тыршиз.]